**V Y H L Á S E N I E**

**predkladateľa o rozporoch k návrhu zákona**

Návrh zákona, ktorým sa mení a dopĺňa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov a o zmene a doplnení niektorých zákonov sa predkladá s rozporom s verejnosťou v nasledovných častiach uplatnenej hromadnej pripomienky:

1. Dátum povinného vytvorenia a publikovania open API

 Predkladateľ zaviedol novú povinnosť vytvoriť a zverejniť tzv. open API rozhranie na automatizované vytvorenie a podanie elektronického podania, pričom pre existujúce elektronické služby navrhuje túto povinnosť aplikovať od 1. júla 2022. Zástupcovia verejnosti požadovali skorší dátum, minimálne o dva roky.

 Predkladateľ zvolil dátum povinného „nábehu“ zverejňovania open API k existujúcim elektronickým službám na základe spätnej väzby od rezortov, ktoré majú týchto služieb najviac a po zohľadnení záťaže, ktorá je s týmto krokom spojená, navrhovaný dátum vychádza ako realistický odhad. Posun o dva roky by nevyhnutne viedol k nemožnosti splniť túto povinnosť.

2. „Plošné“ využitie eID ako autentifikačného nástroja aj v súkromnej sfére

 Predkladateľ navrhol rozšírenie používania eID aj do niektorých oblastí súkromnej sféry, kde sa dnes zo zákona vyžaduje povinné zisťovanie totožnosti osoby. Zástupcovia verejnosti okrem toho požadovali doplnenie všeobecnej možnosti prístupu k údajom o fyzickej osobe na účely jej autentifikácie, ak tak ustanoví osobitný predpis.

 Prístup k údajom fyzickej osoby, ktoré sú evidované v registroch Ministerstva vnútra SR, je citlivou témou a predkladateľ po dohode s Ministerstvom vnútra SR zvolil taký postup, kedy sa tieto údaje budú sprístupňovať konkrétne určeným okruhom osôb a tento okruh osôb sa explicitne upraví v zákone o hlásení pobytu občanov. Z tohto dôvodu nebolo možné pripomienke vyhovieť, avšak vecne sa tým nič nemení, keďže ak by sa okruh osôb, ktorým majú byť údaje poskytnuté rozširoval, vždy sa tak udeje s príslušným doplnením zákona o hlásení pobytu občanov – legislatívne by išlo o totožné riešenie, ako sa navrhovalo v pripomienke.